Bisa uga sing dikersakake simbah “pinter” iku ora mung pinter sekolahe, nanging uga pinter sakabehe. Pinter akale supaya bisa ngakali, pinter ngapusi supaya bisa ngapusi, pinter munafik lan sirik supaya bisa katon wong apik. “Beja” sanajan wonge bodho longa-longo kaya “kebo” nanging uripe saiki bisa kepenak. Sandhang pangan turah-turah omah gedhong magrong-magrong. Sing dadi pawitan lan piyandele dudu pinter sekolahe, nanging amarga saka ana “PERDA” lan “PP” ne pejabat ing kuthane. PERDA tegese duwe Pertalian Darah,dene PP tegese Ponakane Pejabat. Luwih-luwih yen wis dikukuhake SK ( Sahabat Karib ) dening penggedhene.